A Bizottság 1258/91/EGK rendelete

(1991. május 14.)

a juh- és kecskehús magánraktározási támogatására vonatkozó részletes szabályok megállapításáról szóló 3446/90/EGK rendelet, valamint a juhhús és kecskehús magánraktározási támogatására vonatkozó különleges feltételekről szóló 3447/90/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 3577/90/EGK rendelettel [1] módosított, a juh- és kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [2] és különösen annak 7. cikke (5) bekezdésére,

mivel a 3446/90/EGK bizottsági rendelet [3] megállapítja a juhhús és kecskehús magánraktározási támogatására vonatkozó részletes szabályokat;

mivel a tapasztalat azt mutatja, hogy szükséges rendelkezni a hús kicsontozásának a betárolási időszakában történő lehetővé tételéről; mivel ennek megfelelően a 3446/90/EGK rendeletet módosítani kell;

mivel a 273/91/EGK rendelettel [4] módosított 3447/90/EGK bizottsági rendelet [5] megállapítja a juhhús és kecskehús magánraktározási támogatására vonatkozó különleges feltételeket; mivel a kicsontozott termék készletből történő kivételét megkönnyítendő meg kell állapítani a minimálisan kivételezhető mennyiséget; mivel ennek megfelelően a 3447/90/EGK rendeletet módosítani kell;

mivel az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,

ELFOGADTA EZT A RENDELETET:

1. cikk

A 3446/90/EGK rendelet 4. cikkének (2) és (3) bekezdése a következőképpen módosul:

"(2) A szerződő fél –az intervenciós ügynökség állandó felügyelete mellett – a betárolási időszakban feldarabolhatja, részben vagy teljesen kicsontozhatja az összes terméket vagy azok egy részét, amennyiben a szerződésben meghatározott súlytartalomhoz elegendő mennyiségű vágott testet dolgoz fel és a műveletből származó összes hús betárolásra kerül. Az e lehetőség alkalmazására vonatkozó szándék bejelentését legkésőbb a betárolás megkezdésének napján kell megtenni; az intervenciós hivatal azonban úgy is rendelkezhet, hogy ez az értesítés legalább két nappal az egyes tételek betárolását megelőzően történjen.

A darabolásból, részleges vagy teljes kicsontozásból visszamaradt nagyobb inak, porcogók, csontok, hájdarabok és más húsmaradékok nem tárolhatóak be.

(3) A szerződéses mennyiség mindegyik tételének betárolása azon a napon kezdődik, amikor az az intervenciós hivatal ellenőrzése alá kerül.

Ez az a nap, amikor a friss hűtött hús nettó súlyát megállapítják:

- a tárolás helyén, amennyiben a húst a helyszínen fagyasztják le,

- a hűtőtárolóban, ahol a húst az arra alkalmas helyiségben, a raktáron kívül, fagyasztják le.

Amennyiben a húst darabolást, részleges vagy teljes kicsontozást követően tárolják, a ténylegesen tárolásra kerülő mennyiséget kell lemérni, ami a darabolás, részleges vagy teljes kicsontozás helyszínén is végezhető.

A betárolandó termékek súlyának meghatározása nem történhet a szerződés megkötését megelőzően."

2. cikk

A 3447/90/EGK rendelet 3b. cikkének helyébe a következő rendelkezés lép:

"3b. cikk

A tárolt termékből kitárolható legkisebb termékmennyiség súlya szerződő felenként és raktáranként négy tonnában van rögzítve. Ha azonban a raktárban ennél kevesebb termék maradt, a maradék egy részének vagy egészének kivételezése megengedett.

Amennyiben az előző albekezdésben leírt kivételezési feltételek nem teljesülnek:

- a kivett mennyiség után járó támogatás összegét a 3446/90/EGK rendelet 6. cikke (3) bekezdése szerint kell kiszámítani, és

- a kivett mennyiség tekintetében a (4) bekezdésben meghatározott biztosíték 15 %-át be kell hajtani."

3. cikk

Ez a rendelet 1991. május 15-én lép hatályba.

Ezt a rendeletet a fenti időponttól kezdődő magánraktározásra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. május 14-én.

a Bizottság részéről

Ray Mac Sharry

a Bizottság tagja

[1] HL L 353., 1990.12.17., 23. o.

[2] HL L 289., 1989.10.7., 1. o.

[3] HL L 333., 1990.11.30., 39. o.

[4] HL L 28., 1991.2.2., 28. o.

[5] HL L 333., 1990.11.30., 46. o.

--------------------------------------------------